SKRIFTLIG FORESPØRGSEL E-2355/02

af Ieke van den Burg (PSE) til Kommissionen

(31. juli 2002)

Om: Udelukkelse fra sygesikringen i Belgien bopælskriteriet

1. Er Kommissionen bekendt med, at en nederlandsk pensionist, der bor i Belgien, ikke er omfattet af den belgiske sygesikring, selv om han er opført i statsregisteret over fysiske personer (herefter kaldet bopælskriteriet), hvis den pågældende har ret til eller kan have ret til sygesikring under en udenlandsk ordning?

2. Er Kommissionen bekendt med, at udelukkelsen fra de fordele, der er forbundet med bopælskriteriet også finder anvendelse, hvis den pågældende efter eget valg kan omfattes af en frivillig forsikring, som f.eks. den nederlandske lov om særlige sygeomkostninger (AWBZ)?

3. Anser Kommissionen det ikke, på baggrund af at den nederlandske lov kun giver delvis dækning af sygeomkostninger og sygesikringen i bopælslandet Belgien ikke omfatter en pakke, der supplerer denne, for urimeligt, dels at deltagelse i en frivillig AWBZ-forsikring i praksis dermed bliver obligatorisk, og dels at de berørte personer ikke får mulighed for i bopælslandet at forsikre sig udelukkende mod sygeomkostninger, der ikke er dækket af den frivillige AWBZ-forsikring, således at de berørte må forsikre sig dobbelt eller hvis de ikke er i stand til at opnå dækning på det private marked for sygesikring hindres i at opnå en rimelig beskyttelse mod risici i forbindelse med omkostninger ved sygdom? Hvorledes er anvendelsen af den belgiske lovmæssige ordning i overensstemmelse med artikel 13, stk. 2, punkt f, i forordning (EØF) nr. 1408/71?

4. Hvis den ordning, der er baseret på det belgiske bopælskriterium, skal betragtes som frivillig eller frivillig fortsat forsikring, hvorledes forholder Belgiens anvendelse af denne lovgivning sig så til artikel 15, stk. 2, i forordning (EØF) nr. 1408/71, på grundlag af hvilket de berørte personer selv kan vælge ordning, når to eller flere medlemsstaters lovgivning kan føre til samtidigt medlemskab af to eller flere ordninger for frivillig eller frivillig fortsat forsikring?

Svar afgivet på Kommissionens vegne af Anna Diamantopoulou

(7. oktober 2002)

Ifølge belgisk lovgivning om tvungen sygesikring er der forskellige kategorier af personer, som har ret til sygebehandling. Det drejer sig for det første om personer, som er erhvervsaktive eller modtager et indkomstsubstitut. For at sikre, at alle med bopæl på belgisk område er omfattet, har desuden personer, som er tilmeldt statsregistret over fysiske personer, ret til sygebehandling. Imidlertid kan personer, som har adgang til eller kan have adgang til andre sygesikringer i form af en anden belgisk eller udenlandsk sygesikringsordning, ikke være omfattet.

Dette synes at være tilfældet med nederlandske pensionister, som kan lade sig tilknytte den frivillige nederlandske ABWZ-sygesikring. Denne mulighed udelukker dem fra den belgiske ordning, som er forbeholdt personer, der er tilmeldt statsregistret over fysiske personer, fordi de kan modtage sygebehandling gennem en anden, udenlandsk sygesikringsordning.

Dog hedder det i artikel 15, stk. 2, i forordning (EØF) nr. 1408/71(1), at hvor anvendelsen af to eller flere medlemsstaters lovgivning medfører samtidigt medlemskab:

- af en tvungen forsikringsordning og af en frivillig forsikringsordning, er den pågældende alene omfattet af den tvungne forsikringsordning;

- af to frivillige forsikringsordninger, kan den pågældende kun optages i den frivillige forsikringsordning, som han har valgt at være tilknyttet.

Hvis den belgiske ordning for personer, som er tilmeldt statsregistret over fysiske personer, er en tvungen forsikringsordning, skal den nederlandske pensionist i den situation, det ærede medlem beskriver, derfor alene være omfattet af denne tvungne belgiske ordning ifølge artikel 15, stk. 2.

Såfremt denne belgiske ordning er en frivillig ordning, skal pensionisten i overensstemmelse med samme artikel 15, stk. 2, kunne vælge mellem denne frivillige belgiske forsikringsordning og den frivillige nederlandske forsikringsordning.

Kommissionen vil henvende sig til de belgiske myndigheder og udbede sig nærmere oplysninger om, hvorvidt ordningen for personer, som er tilmeldt statsregistret over fysiske personer, er frivillig eller tvungen, og høre deres mening om Kommissionens analyse. Kommissionen vil desuden holde det ærede medlem orienteret om sagens videre forløb.

(1) Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet, EFT L 149 af 5.7.1971.